FI Euroopan unionin virallinen lehti C 311/11

Kanne 1.8.2012 — Unkari v. komissio

(Asia T-346/12)

2012/C 311/13

Oikeudenkäyntikieli: unkari

Asianosaiset

Kantaja: Unkari (asiamiehet: M. Fehér ja K. Szíjjártó)

Vastaaja: Euroopan komissio

Vaatimukset

Kantaja vaatii, että unionin yleinen tuomioistuin

— kumoaa tuottajaorganisaatioille myönnetystä kansallisesta taloudellisesta tuesta 25.5.2012 tehdyn komission päätöksen K(2012) 3324

— velvoittaa komission korvaamaan oikeudenkäyntikulut.

Oikeudelliset perusteet ja pääasialliset perustelut

Kanteensa tueksi kantaja vetoaa siihen, että komissio on ylittänyt toimivaltansa rajat ja loukannut näin unionin oikeussääntöjä vahvistaessaan hedelmä- ja vihannesalalla toimivien tuottajien tuottajaorganisaatioille vuonna 2009 myönnetyn kansallisen taloudellisen tuen osittaista korvaamista varten Unkarin maksettavaksi tulevan määrän.

Kantaja esittää, ettei unionin oikeudessa ole säädetty mahdollisuudesta siihen, että komissio sallisi hedelmä- ja vihannesalalla toimivien tuottajien tuottajaorganisaatioille — asetuksen (EY) N:o 1234/2007 (1) 103 artiklan e alakohdan perusteella — myönnetyn kansallisen taloudellisen tuen yhteisön osuuden korvaamisesta tehtävässä päätöksessä ainoastaan sellaisten summien korvaamisen, jotka Unkari oli ilmoittanut pyytäessään lupaa kansallisen tuen myöntämiseksi arvioiduksi todennäköisiksi määriksi tai määriksi, joihin on varauduttava.

Kantajan mukaan asetuksen 1234/2007 103 e artiklan perusteella kansallista tukea koskeva komission lupa liittyy tuen myöntämiseen eikä siihen, että komissio näin vahvistaisi ylärajan myönnettävälle tuelle. Asetuksessa 1234/2007 on yksiselitteisesti säädetty tällaisesta ylärajasta siten, että kansallinen tuki ei voi ylittää 80:tä prosenttia jäsenten tai tuottajaorganisaation toimintarahastoon suorittamista maksuosuuksista. Kansallisen tuen osittaista korvaamista koskevissa säännöksissä ei anneta myöskään mahdollisuutta siihen, että komissio myöntäessään luvan osittaiseen korvaamiseen vahvistaisi ylärajaksi määrän, jonka jäsenvaltio on ilmoittanut komissiolle lupapyynnössään joko tuen kokonaismääränä tai tietyille tuottajaorganisaatioille myönnettäviksi tarkoitettuna määränä, eli määrät, jotka Unkarin hallitus oli edellä mainitussa ilmoituksessa esittänyt pelkkinä arvioina todennäköisistä määristä.

Kantaja esittää lisäksi, että komissiolla on oikeus valvoa sitä, ettei täysin maksettu tuki ylitä vahvistettua 80 prosentin ylärajaa tai ettei vaadittu korvaus ylitä 60 prosenttia myönnetystä tuesta. Se ei kuitenkaan voi vahvistaa korvauksen ylärajaksi lupapyynnössä tai pyyntöä koskevassa ilmoituksessa mainittuja määriä, etenkään silloin, kun ne on ilmoitettu arvioina todennäköisistä määristä tai määristä, joihin on varauduttava. Silloin, kun tuottajajärjestölle suoritetun kansallisen tuen määrä muuttuu — tiettyjen syiden vuoksi — yhteisö myöntää osittaisen korvauksen tosiasiallisesti aiheutuneiden menojen perusteella edellyttäen, että tätä koskevat unionin oikeuden vaatimukset muilta osin täyttyvät.

(1) Maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä 22.10.2007 annettu neuvoston asetus (EY) N:o 1234/2007 (EUVL L 299, s. 7).